Paežerių dvaras (Vilkaviškis)

Paežerių dvaras – klasicistinis dvaras, esantis Paežeriuose (Šeimenos seniūnija), Vilkaviškio rajone, ant Paežerių ežero pietinio kranto. Dabartinį architektūrinį ansamblį sudaro rūmai, oficina, belvederio bokštas ir parkas.

 Istorija 

1795–1799 m. statytų Paežerių dvaro rūmų projekto autorius – Martynas Knakfusas, klasicizmo architektūros pradininkas Lietuvoje. Dvaro interjeras įrengtas XIX a. Romantizmo bruožų oficina pastatyta XIX a. pirmojoje pusėje. Belvederio bokštas – neogotinio stiliaus, 17 m aukščio. Parkas ir sodas (12 ha) peizažinio plano. Į pietvakarius nuo oficinos stovi raudonų plytų, akmenų bei mūro ūkiniai pastatai – arklidė, spirito varykla ir magazinas, ledainė ir kiaulidė. Dvaro pastatai rekonstruoti 1938, 1954–1957, 1968–1970, 1979–1981 m.

1939 m. dvarą įsigijo signataras Jonas Vailokaitis, kuris 1940 m. gegužę emigravo į Vokietiją, o dvare įsikūrė žemės ūkio mokykla, kuri 1942 m. pavasarį iškelta – juose įsikūrė vokiečių okupacinės valdžios generalinis komisaras T. A. fon Rentelnas. 1945–1952 m. dvaras buvo Vilkaviškio tarybinio ūkio centras. 1952–1994 m. dvaro ansamblis perduotas Vilkaviškio melioracijos statybos montavimo valdybai (MSMV). 1994 m. perduotas Vilkaviškio rajono savivaldybei, 1995 m. liepą jis perduotas Lietuvos dailės muziejui (LDM). 1998 m. dvaro rūmų pirmame aukšte ir oficinoje įsikūrė Vilkaviškio krašto muziejus, 2003 m. pabaigoje LDM rūmus perdavė Marijampolės apskrities viršininko administracijai, 2004 m. pradžioje čia įsikūrė Suvalkijos (Sūduvos) regioninis kultūros centras, kuris po 2016 m. liepos reorganizacijos tapo kultūros centru-muziejumi.

Dvaro ansamblis 1992 m. įtrauktas į saugomų objektų sąrašą kaip respublikinės reikšmės kultūros vertybė, rūmai 2009 m. paskelbti valstybės saugomu paveldo objektu.Vilkaviškio krašto muziejus. Apie mus  2008–2015 m. dvaras renovuotas (oficina, bokštas, rūmai). 2010 m. rugpjūtį pasikeitus įstaigos savininkui, įstaigos pavadinimas pakeistas į Vilkaviškio rajono Suvalkijos (Sūduvos) kultūros centrą. Dvaro oficinoje įsikūręs Vilkaviškio krašto muziejus, turintis meno ir priešistorės ekspozicijas.

 Galerija 

 Nuorodos 




 Paežerių dvaro rūmai

 Šaltiniai 

Kategorija:Vilkaviškio rajono dvarai